b"\n_START_ARTICLE_\nMuseu Episcopal de Vic\n_START_SECTION_\nEdifici\n_START_PARAGRAPH_\nEs tracta d'un edifici compacte de geometria totalment irregular inspirat en els grans palaus catalans d'\xc3\xa8poca moderna. La seva estructura \xc3\xa9s complexa, feta de perfils met\xc3\xa0l\xc2\xb7lics i formig\xc3\xb3 armat. La fa\xc3\xa7ana est\xc3\xa0 revestida amb un aplacat de pedra de Calders disposada en franges horitzontals alternes, i a m\xc3\xa9s incorpora diversos elements de l'antic edifici del museu, com les finestres neog\xc3\xb2tiques o els escuts. Les obertures s\xc3\xb3n escasses i estan situades de manera estrat\xc3\xa8gica per destacar des de l'interior elements singulars del barri antic de Vic. A l'exterior destaquen els amples r\xc3\xa0fecs de la coberta fets amb plaques prefabricades de formig\xc3\xb3 armat. L'acc\xc3\xa9s a l'edifici es realitza per la pla\xc3\xa7a del Bisbe Oliba mitjan\xc3\xa7ant unes escales que donen a un ampli vest\xc3\xadbul de doble al\xc3\xa7\xc3\xa0ria i una gran escala amb barana de vidre.\n_START_SECTION_\nHist\xc3\xb2ria\n_START_PARAGRAPH_\nL'origen de la col\xc2\xb7lecci\xc3\xb3 del Museu Episcopal de Vic es remunta al segle XIX. L'any 1889 s'uniren la col\xc2\xb7lecci\xc3\xb3 del C\xc3\xadrcol literari de Vic, que el 1877 ja havia instal\xc2\xb7lat una exposici\xc3\xb3 permanent en una sala de la seva seu, i la col\xc2\xb7lecci\xc3\xb3 que el bisbe Josep Morgades havia anat reunint des de 1882, formada per objectes provinents de les parr\xc3\xb2quies de la di\xc3\xb2cesi de Vic que corrien el risc de desapar\xc3\xa8ixer. El museu fou inaugurat l'any 1891, instal\xc2\xb7lat inicialment a les depend\xc3\xa8ncies del pis superior del claustre de la catedral. L'any 1949 el museu es trasllad\xc3\xa0 a l'edifici del col\xc2\xb7legi de Sant Josep, a la pla\xc3\xa7a de l'abat Oliba, on va romandre fins a l'any 1995, quan s'inici\xc3\xa0 el pla de renovaci\xc3\xb3 del museu. L'antic edifici fou enderrocat i es constru\xc3\xad un edifici de nova planta al mateix empla\xc3\xa7ament conservant el per\xc3\xadmetre de l'anterior, inaugurat el 18 de maig de 2002._NEWLINE_El Museu va ser inaugurat l'any 1891 pel bisbe Josep Morgades, que llavors presidia la Societat Arqueol\xc3\xb2gica de Vic. Aquesta societat havia creat el Museu Lapidari amb motiu del descobriment del Temple rom\xc3\xa0 de Vic l'any 1882, base del Museu Episcopal._NEWLINE_Les seves primeres instal\xc2\xb7lacions ocupaven l'espai situat sobre el claustre de la catedral i del palau del bisbe. L'any 1898 va ser nomenat conservador del museu Josep Gudiol i Cunill, gr\xc3\xa0cies al qual les col\xc2\xb7leccions van augmentar considerablement. Aquest treball va ser continuat amb gran obstinaci\xc3\xb3, entre 1931 i 1978, per Eduard Junyent i Subir\xc3\xa0. Amb el gran augment de les col\xc2\xb7leccions, el 1941 es van traslladar a l'antic col\xc2\xb7legi de Sant Josep, situat al costat de la catedral de Vic._NEWLINE_L'any 1995 es va signar un conveni entre l'Ajuntament de Vic, el Bisbat i la Generalitat de Catalunya que comprometia a aquesta a assumir la construcci\xc3\xb3 d'un nou museu. Les obres es van fer sota la direcci\xc3\xb3 arquitect\xc3\xb2nica d'Alfonso Mil\xc3\xa0 i Federico Correa. Es va refer el col\xc2\xb7legi de Sant Josep, construint un nou edifici a mida per a albergar les grans col\xc2\xb7leccions de qu\xc3\xa8 disposava el fons de la col\xc2\xb7lecci\xc3\xb3. El nou museu es va inaugurar el 18 de maig de 2002._NEWLINE_El Museu Episcopal de Vic t\xc3\xa9 per objectiu realitzar accions per conservar, documentar, estudiar, exhibir i difondre els fons que integren les seves col\xc2\xb7leccions per tal de contribuir a la salvaguarda del patrimoni cultural, posant un \xc3\xa8mfasi especial en la conservaci\xc3\xb3, la investigaci\xc3\xb3 i la difusi\xc3\xb3 del seu fons amb programes i activitats dirigits a involucrar a tota mena de p\xc3\xbablics.\n_START_SECTION_\nCol\xc2\xb7leccions\n_START_PARAGRAPH_\nLes seves seccions, ordenades en sentit cronol\xc3\xb2gic, estan dividides entre la col\xc2\xb7lecci\xc3\xb3 d'arqueologia, la de rom\xc3\xa0nic i g\xc3\xb2tic, la de teixit i indument\xc3\xa0ria i la secci\xc3\xb3 dedicada al vidre, l\xe2\x80\x99art de la pell, l'orfebreria i la cer\xc3\xa0mica._NEWLINE_Planta del soterrani: Arqueologia i lapidari. Ubicada al soterrani de l'edifici, cont\xc3\xa9 obres des de la prehist\xc3\xb2ria fins a l'alta edat mitjana. Es poden observar pergamins, la col\xc2\xb7lecci\xc3\xb3 de lapidaris i restes arqueol\xc3\xb2giques gregues, iberes, romanes i eg\xc3\xadpcies._NEWLINE_Planta baixa: Pintura i escultura rom\xc3\xa0nica i g\xc3\xb2tica (segles XII -XV). La col\xc2\xb7lecci\xc3\xb3 rom\xc3\xa0nica \xc3\xa9s la m\xc3\xa9s extensa i preuada que permet fer un recorregut pels estils rom\xc3\xa0nics com el geometritzant, el 1200 i el g\xc3\xb2tic lineal franc\xc3\xa8s que va inicialitzar l\xe2\x80\x99art g\xc3\xb2tic. Es poden veure pintures murals rom\xc3\xa0niques com la de Osormort, Brull, Sescorts i de Santa Caterina de la Seu d\xe2\x80\x99Urgell. A m\xc3\xa9s, hi ha una \xc3\xa0mplia col\xc2\xb7lecci\xc3\xb3 de pintura sobre fusta, frontals d'altar com els de Sant Mart\xc3\xad de Puigb\xc3\xb2 i el de Santa Margarida de Vilaseca i baldaquins com  el de la Vall de Ribes i parts del de Tost. D\xe2\x80\x99escultura rom\xc3\xa0nica es poden veure talles de pedra i de fusta en les quals destaquen el Davallament de Santa Eul\xc3\xa0lia d\xe2\x80\x99Erill la Vall i una col\xc2\xb7lecci\xc3\xb3 de mareded\xc3\xa9us._NEWLINE_A la col\xc2\xb7lecci\xc3\xb3 de g\xc3\xb2tic es pot veure de de el g\xc3\xb2tic lineal franc\xc3\xa8s, passant per l\xe2\x80\x99italog\xc3\xb2tic o trecento fins al primer g\xc3\xb2tic internacional. Destaquen en escultura la Mareded\xc3\xa9u de Boixadors i el retaule de Sant Joan de les Abadesses de Bernat Saulet. Pel que fa a pintura, hi ha una col\xc2\xb7lecci\xc3\xb3 de retaules de Llu\xc3\xads Borrass\xc3\xa0, el representant dels quals \xc3\xa9s el retaule d\xe2\x80\x99advocaci\xc3\xb3 franciscana i de Ramon de Mur l'excepcional retaule de Guimer\xc3\xa0._NEWLINE_Planta primera: Pintura i escultura (segles XV-XIX). Permet avan\xc3\xa7ar del primer g\xc3\xb2tic internacional als primers humanistes del segon g\xc3\xb2tic internacional fins al renaixement. Els autors sobre taula m\xc3\xa9s representatius del segon g\xc3\xb2tic internacional que es troben a la col\xc2\xb7lecci\xc3\xb3 del museu s\xc3\xb3n: Bernat Martorell, Jaume Huguet  i Joan de Rua _NEWLINE_En aquesta planta tamb\xc3\xa9 es conserven una part de les col\xc2\xb7leccions d\xe2\x80\x99arts decoratives com la de Teixit, indument\xc3\xa0ria i Vidre. En la de teixit i indument\xc3\xa0ria.  lit\xc3\xbargica es poden veure vestits realitzats entre el segle\xc2\xa0iv i el segle\xc2\xa0xx, juntament amb altres obres i peces relacionades._NEWLINE_Planta segona: \xc3\x89s on s\xe2\x80\x99ubiquen la major part d\xe2\x80\x99arts decoratives que es conserven al museu com arts de la pell, orfebreria, numism\xc3\xa0tica, forja i cer\xc3\xa0mica que ofereixen un recorregut per les diferents arts decoratives catalanes.\n_START_SECTION_\nVisita online\n_START_PARAGRAPH_\nLa visita online, mitjan\xc3\xa7ant la web, permet des de 2009 realitzar recorreguts i veure les col\xc2\xb7leccions del museu de forma ordenada amb el m\xc3\xb2bil com si fos una audio-gu\xc3\xada durant la visita o des de qualsevol altre lloc sobre les obres mestres del museu, de rom\xc3\xa0nic i g\xc3\xb2tic en 45 minuts, un tour virtual en 360\xc2\xba i buscant per n\xc3\xbameros/nom/proced\xc3\xa8ncia... Tamb\xc3\xa9 hi ha una p\xc3\xa0gina web de la Generalitat de Catalunya que permet consultar en format gigafotos algunes de les peces del museu.\n_START_SECTION_\nPremis i condecoracions\n_START_PARAGRAPH_\nL'any 2001 la Generalitat de Catalunya el va declarar museu d'inter\xc3\xa8s nacional, i el 2003 va aconseguir el Premi Nacional de Patrimoni Cultural: per la important contribuci\xc3\xb3 que ha suposat per a la difusi\xc3\xb3 de l'art medieval catal\xc3\xa0 la seva inauguraci\xc3\xb3 el 18 de maig de 2002 i per la qualitat del seu projecte museol\xc3\xb2gic compr\xc3\xa8s en un edifici de nova planta dels arquitectes Federico Correa i Alfonso Mil\xc3\xa0."